钦定古今图书集成/历象汇编/庶征典/第171卷 > 王充论衡 > 《上林白鹿赋》萧昕
## 钦定古今图书集成/历象汇编/庶征典/第171卷 > 王充论衡 > 《上林白鹿赋》萧昕

大哉圣德，望之如云。苑囿期广，动植惟分。匪狙犷之
獝狘，将煦育于氤氲。伊生灵之遂性，实咸若于吾君。
为白鹿之呈瑞，时或友而或群。夫其充牣禁苑，喜乐
王国。庇丰草而择阴，感食苹而怀德。奋《角觡》以共抵，
粲珪璋而混色。将攸处以寝兴，非挺走而畏逼。既而
濯濯不群，呦呦慕类。狎威凤以来格，侣驺虞而必萃。
笑元豹以深藏，哂飞黄而远致。贞姿麌麌，若皓鹤之
群惊；逸足骎骎，齐素翚而麇至。然后饮刷铜沼，咆哮琼田。忽往顾以腾倚，时决骤以周旋。分形雪散，曳影
霜悬。岂有虞之可即，将不羁于永年。嘉祯祥之肸蚃，
知君德之届天。大矣哉！固当不爱其道，不藏其珍。我
泽如浸，我惠如春。矧微贶之不腆，岂“足彰乎至仁者
哉？伊兹兽之匪陋，亦大块之品物。感淳和之相蒸，会
祯祥之骏发。将因质以受彩，岂不缁而自伐？与刍狗
之陶甄，光图牒之剪拂。泱泱大风，盛德惟充。嗟不识
之狂简，愿赓歌于帝功。”歌曰：“德由庚兮群物凑，协嘉
祥兮扰灵兽。感䜣合于天符，遂充塞于君囿。”